Forslag til RÅDETS FORORDNING om ændring af Rådets forordning (EØF) nr. 918/83 for så vidt angår midlertidig undtagelse for afgiftsfri import af øl til Finland

(forelagt af Kommissionen)

BEGRUNDELSE

Generel baggrund

I henhold til artikel 26 i direktiv 92/12/EØF og betingelserne i tiltrædelsestraktaten, der henviser til denne bestemmelse, bemyndiges Finland til at holde de mængder af alkoholholdige drikkevarer og tobaksvarer, der kan indføres til landets nationale område uden betaling af punktafgifter, inden for visse grænser. Med hensyn til øl er grænsen i tiltrædelsestraktaten fastsat til 15 liter. Undtagelsen blev oprindelig indrømmet indtil den 31. december 1996.

Efter en ændring af artikel 26 i direktiv 92/12/EØF blev Finland bemyndiget til at fortsætte sine restriktioner med hensyn til de mængder varer, der kan indføres til landets område uden betaling af yderligere punktafgifter. Desuden blev Finland anmodet om gradvis at fjerne disse restriktioner senest den 31. december 2003. Herudover blev Finland bemyndiget til at begrænse den afgiftsfri indførsel til landets egne borgere, som har været ude af landet i mere en 24 timer.

Den finske anmodning

Eftersom Finland grænser direkte op til Rusland og de baltiske stater og på grund af skattemæssige og økonomiske problemer har Finland anmodet om at begrænse den toldfri indførsel af øl, som rejsende fra tredjelande medfører i deres personlige bagage, til mindst 6 liter fra den 1. april 2000 til den 1. januar 2006, når indførslen ikke har erhvervsmæssig karakter. Anmodningen er baseret på den øgede indførsel af alkoholholdige drikkevarer, især øl, fra Rusland og Estland. Denne indførsel har negative virkninger på driftsvilkårene for de finske detailhandlere og på beskæftigelsen i grænseområderne. Desuden fører den øgede indførsel af øl til et betydeligt afgiftsprovenutab. Med det stigende alkoholforbrug er der desuden skabt større sundhedsproblemer.

Analyse

I overensstemmelse med artikel 47 i Rådets forordning (EØF) nr. 918/83 er den toldfri indførsel af øl, som rejsende fra tredjelande medfører i deres personlige bagage, begrænset til 175 euro pr. rejsende, når indførslen ikke har erhvervsmæssig karakter. Dette betyder, at rejsende ville have ret til at indføre op til 200 liter øl fra tredjelande til Finland. Eftersom der mellem Finland og de omkringliggende tredjelande stadig er en betydelig prisforskel, styrkes de negative virkninger af grænsehandlen på den økonomiske situation inden for den finske detailhandel af tilstedeværelsen af de afgiftsfri forretninger, der ligger i det russiske grænseområde og findes på de færger, der forbinder Finland med Estland. Ud over de negative virkninger for detailforretningerne og afgiftsprovenuet giver den øgede indførsel af øl sociale og sundhedsmæssige problemer.

Det forekommer nødvendigt at indføre en midlertidig undtagelse fra artikel 47 i Rådets forordning (EØF) nr. 918/83. Finland bør derfor bemyndiges til at anvende en lavere tærskel for toldfri indførsel af øl fra tredjelande. Denne begrænsning bør fastsættes til mindst 6 liter og i overensstemmelse med den finske anmodning indføres senest pr. 1. april 2000. Denne foranstaltning vil løse de nuværende afgiftsmæssige og økonomiske problemer og lette indfasningen af de afgiftsfri rationer i EF. Undtagelsen bør begrænses til en vis periode for at tage hensyn til nødvendigheden af ensartede EF-regler for at forhindre fordrejninger af konkurrencen som følge af anvendelsen af forskellige grænser for indførsel, når EF's eksterne grænser passeres. For at give Finland mulighed for at tilpasse sig de øgede muligheder for told- og afgiftsfri indførsel er det hensigtsmæssigt at udsætte udløbet af denne undtagelse til den 31. december 2005, dvs. to år efter udløbet af restriktionen med hensyn til de afgiftsfri rationer inden for EF den 1. januar 2004.

Et forslag til direktiv om fritagelse for omsætnings- og punktafgifter i forbindelse indførsel fra andre lande end medlemsstaterne forelægges samtidig.

2000/0039 (CNS)

Forslag til

RÅDETS FORORDNING

om ændring af Rådets forordning (EØF) nr. 918/83 for så vidt angår midlertidig undtagelse for afgiftsfri import af øl til Finland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26,

under henvisning til forslag fra Kommissionen [6],

[6] EFT L ... af ... 1998, s.

under henvisning til udtalelse fra Europa-Parlamentet [7],

[7] EFT L ... af ... 1998, s.

under henvisning til udtalelse fra Det Økonomiske og Sociale Udvalg [8], og

[8] EFT L ... af ... 1998, s.

ud fra følgende betragtninger:

(1) Artikel 26 i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed [9], giver Finland ret til at opretholde en kvantitativ begrænsning på 15 liter øl erhvervet i andre medlemsstater som fastlagt, uden at der skal betales punktafgifter.

[9] EFT L 76 af 23.3.1992, s. 1. Direktivet senest ændret ved direktiv 96/99/EF, EFT L 8 af 11.1.1997, s. 12.

(2) Finland træffer foranstaltninger til at sikre, at indførslen af øl fra tredjelande ikke tillades på mere favorable vilkår end tilsvarende indførsel fra andre medlemsstater.

(3) Det fastsættes i artikel 45 i Rådets forordning (EØF) nr. 918/83 [10] af 28. marts 1983, at der indrømmes fritagelse for importafgifter for varer, der fra et tredjeland indføres i rejsendes personlige bagage i ikke-erhvervsmæssigt øjemed.

[10] EFT L 105 af 23.4.1983, s. 1, senest ændret ved Rådets forordning (EF) nr. 355/94, EFT L 46 af 18.2.1994, s. 5.

(4) I henhold til artikel 47 i forordning (EØF) nr. 918/83 må den samlede toldfri indførsel af øl ikke overstige 175 euro pr. rejsende; i henhold til artikel 47, andet afsnit, kan medlemsstaterne nedsætte dette beløb til 90 euro for rejsende under 15 år.

(5) Finland har anmodet om en undtagelse fra disse værdier og om at anvende en kvantitativ begrænsning for toldfri indførsel fra tredjelande.

(6) En grænse på mindst 6 liter øl forekommer passende i betragtning af Finlands geografiske beliggenhed, de økonomiske vanskeligheder for de finske detailhandlere, der befinder sig i grænseområderne, og det betydelige provenutab som følge af den øgede ølimport fra tredjelande.

(7) Det er nødvendigt at fastsætte en tidsfrist for denne undtagelse for at sikre en ensartet behandling af rejsende i hele EF efter en overgangsperiode.

(8) Det er hensigtsmæssigt at opretholde denne undtagelse to år længere end restriktionen for øl indført til Finland fra andre medlemsstater for at gøre det muligt for den finske detailhandel at tilpasse sig den nye situation -

UDSTEDT FØLGENDE FORORDNING:

Artikel 1

I forordning (EØF) nr. 918/83 indsættes som artikel 47B:

"Artikel 47B

Som undtagelse fra de værdier, der er fastsat i artikel 47, bemyndiges Finland til indtil den 31. december 2005 at anvende en kvantitativ grænse på mindst 6 liter for toldfri indførsel af øl."

Artikel 2

Denne forordning træder i kraft den 1. april 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand